Per Clausen (EL), 2010-03-02:
Måske lidt i modsætning til en række tidligere ordførere vil jeg da gerne benytte lejligheden til at takke SF, fordi man har fremsat det her beslutningsforslag.
Det vil jo i hvert fald give anledning til, at vi fra Enhedslistens side kan præcisere to synspunkter på den her sag.
For det første, at vi er fuldstændig enige i, at det er nødvendigt at få etableret en godkendelsesordning for alkoholbehandlingen, og at det er fuldstændig rigtigt, som det er beskrevet i bemærkningerne til beslutningsforslaget, at det har været et forfærdelig stort problem i mange år.
Det kan godt være, at folk har fået tilbudt behandling mod alkoholmisbrug, men i realiteternes verden har mange af de tilbud, man har fået, formentlig været af en sådan kvalitet, at de ikke gjorde nogen nytte, ikke gjorde nogen forskel, og man har i hvert fald aldrig nogen sinde opsamlet nogen dokumentation for, at de virkede.
Der har man ladet sig nøje med påstande fra de forskellige behandleres side.
Så det er rigtig godt, at der kommer sådan et forslag, og det er da også rigtig godt, at det tilsyneladende, også selv om det her forslag ikke bliver vedtaget, bliver ført ud i livet i en eller anden forstand.
I Enhedslisten synes vi ikke, at det er udtryk for utidig statslig styring, at man fastsætter nogle kvalitetskriterier for det her arbejde, når man så oven i købet lægger op til, at det faktisk skal udarbejdes af de relevante parter, som er dem, der har forstand på og styr på de her områder.
Vi er også enige i, at godkendelsesordningen skal omfatte både ambulante alkoholbehandlingsinstitutioner og døgnbehandlingsinstitutioner, og at det selvfølgelig skal omfatte både dem, som er offentlige, og dem, som er private.
Vi er også helt enige i, at netop fordi alkoholproblemer ofte har mange forskellige forklaringer og kræver forskellige behandlinger og kommer til udtryk på meget forskellig måde, er det vigtigt, at man har nogle alsidige kvalifikationer og kompetencer blandt personalet, sådan at der både kan tages højde for sociale og sundhedsfaglige problemstillinger.
Så alt i alt synes vi, at det her forslag er rigtig godt, og jeg kunne jo selvfølgelig så være glad og begejstret over, at i hvert fald nogle af de tanker, der ligger i det her beslutningsforslag, bliver til virkelighed på baggrund af satspuljeaftalen.
Men så må jeg for det andet bare sige, at der jo er en meget god grund til, at Enhedslisten ikke er med i den satspuljeaftale, og den er jo, at vi igen ser et udtryk for, at når der skal gøres en social indsats – nøjagtig, som når der skal gøres en indsats for de mennesker, der lider af psykiske sygdomme – så findes der åbenbart kun et sted, man kan finde pengene, og det er i satspuljen.
Det vil sige, at forudsætningen for at vi kan lave nogle nødvendige forbedringer på alkoholbehandlingsområdet er, at vi tager nogle penge, som arbejdsløse, kontanthjælpsmodtagere og pensionister ellers skulle have haft, og at Folketinget på den måde er med til yderligere at skabe fattigdom i vores samfund, oven i købet i en situation, hvor jeg har forstået, at vi nu har fået en socialminister i regeringen, som anerkender, at fattigdom godt kan have noget at gøre med økonomi.
Derfor kan man sige, at forudsætningen for at vedtage det gode her altså er et satspuljeforlig, som efter vores opfattelse er fuldstændig uacceptabelt, fordi de penge selvfølgelig skulle bruges til at forbedre vilkårene for pensionister, for arbejdsløse og for kontanthjælpsmodtagere.
Så burde det vel være muligt at finde de nødvendige midler til en godkendelsesordning for alkoholbehandling andetsteds på finansloven.
Det har man ikke viljen til, og derfor er Enhedslisten ikke med i satspuljeforliget.
Det ændrer jo ikke noget ved, at vi synes, at det, der er beskrevet i SF's forslag her, er rigtig godt og fornuftigt.
Og i den udstrækning, at det bliver en godkendelsesordning, som kommer til at flugte det, der ligger i det her beslutningsforslag, så vil det efter vores opfattelse være et stort fremskridt for alkoholbehandlingen i Danmark, og det er da selvfølgelig også positivt.